b'\n_START_ARTICLE_\nNaisten Superpesiksen kausi 2008\n_START_PARAGRAPH_\nNaisten Superpesiksen kausi 2008 oli naisten Superpesiksen 19. kausi. Kausi alkoi 14. toukokuuta, ja Suomen mestarit olivat selvill\xc3\xa4 14. syyskuuta. _NEWLINE_Sarjaan osallistui 11 joukkuetta. Hallitsevana mestarina kauteen l\xc3\xa4hti Jyv\xc3\xa4skyl\xc3\xa4n Kiritt\xc3\xa4ret. Suomen mestariksi vuonna 2008 kruunattiin j\xc3\xa4lleen Kiritt\xc3\xa4ret, joka voitti jo nelj\xc3\xa4nnen per\xc3\xa4tt\xc3\xa4isen mestaruutensa. Hopeamitalit jaettiin Porin Pes\xc3\xa4karhuille ja pronssit Lapuan Virki\xc3\xa4lle._NEWLINE_Kaudella pelattiin my\xc3\xb6s yksi runkosarjan ottelu Ven\xc3\xa4j\xc3\xa4n Viipurissa, ottelussa olivat vastakkain Lappeenranta ja Pori. _NEWLINE_It\xc3\xa4\xe2\x80\x93L\xc3\xa4nsi-tapahtuma j\xc3\xa4rjestettiin 27.6.\xe2\x80\x9329.6. Raahessa R\xc3\xa4nn\xc3\xa4rin kent\xc3\xa4ll\xc3\xa4.\n_START_SECTION_\nSarjaj\xc3\xa4rjestelm\xc3\xa4\n_START_PARAGRAPH_\nRunkosarja pelattiin kaksinkertaisena sarjana, jolloin joukkueille kertyi yhteens\xc3\xa4 20 ottelua. Kuten miesten puolella my\xc3\xb6s naisissa kahdeksan parasta p\xc3\xa4\xc3\xa4siv\xc3\xa4t jatkosarjaan, johon kuusi parasta sai mukaansa hyvityspisteet (5\xe2\x80\x934\xe2\x80\x933\xe2\x80\x932\xe2\x80\x931\xe2\x80\x931)._NEWLINE_Yksinkertaisen jatkosarjan (seitsem\xc3\xa4n ottelua) j\xc3\xa4lkeen nelj\xc3\xa4 parasta p\xc3\xa4\xc3\xa4siv\xc3\xa4t v\xc3\xa4lieriin, jotka pelattiin paras viidest\xc3\xa4 -j\xc3\xa4rjestelm\xc3\xa4ll\xc3\xa4. Voittajat selviytyiv\xc3\xa4t paras viidest\xc3\xa4 -j\xc3\xa4rjestelm\xc3\xa4ll\xc3\xa4 pelattavaan loppuotteluun. H\xc3\xa4vi\xc3\xa4j\xc3\xa4t ratkaisivat SM-pronssin kohtalon paras kolmesta -j\xc3\xa4rjestelm\xc3\xa4ll\xc3\xa4._NEWLINE_Koska naisten joukkuem\xc3\xa4\xc3\xa4r\xc3\xa4 nostettiin seuraavalle kaudelle 2009 j\xc3\xa4lleen 12:een, ei Superpesiksest\xc3\xa4 voinut pudota Ykk\xc3\xb6spesikseen. Sen sijaan Ykk\xc3\xb6spesiksen voittaja nousi suoraan Superpesikseen.'